text: Més de 6.000 assistents a la festa de la Plantada
  Durant els tres dies s'han fet visites guiades a la finca, degustació, jocs tradicionals i mercadet
  Actualitzada 20/06/2016 a les 12:33
  La 13a edició de la Festa de la Plantada, i primera que se celebra a la finca de Bombita, ha estat un èxit de participació. Durant els tres dies que la festa ha estat oberta a la ciutadania, La Plantada ha acollit a més de 6.000 visitants i ha repartit 5.300 degustacions: entre tapes, arrossos i carn rostida.
  L'alcalde de Deltebre, Lluís Soler, s'ha mostrat satisfet de l'èxit de la festa «gràcies a la implicació de la ciutadania, i al treball de tot l'equip de govern que en només 10 dies ha organitzat un esdeveniment d'aquestes característiques, en una finca pública. El nou emplaçament és un punt d'inflexió important que posa de relleu que el valor econòmic de Deltebre ha d'ésser l'enfocament turístic» i ha volgut agrair la visita del conseller de Territori i Sostenibilitat, ja que «demostra que amb una bona interlocució i correlació amb el govern de la Generalitat es poden anar solucionant progressivament els importants greuges i mancances que té Deltebre».
  El conseller de Territori i Sostenibilitat de la Generalitat de Catalunya, Josep Rull, ha subratllat «l'autèntic privilegi d'estar a la plantada i poder trepitjar físicament la terra per poder empeltar-nos de l'identitat i orgull del territori» mentre ha posat en valor «la voluntat modernitzadora de l'ajuntament de Deltebre i, principalment, de l'alcalde que té clar els projectes que s'han de tirar endavant; i amb aquesta actitud podem obrir una molt bona via de relació i de treball conjunt per avançar».
  Durant els tres dies d'activitat, la ciutadania ha pogut gaudir d'un farcit programa d'activitats com visites guiades a la finca, mercadet artesanal, demostració de tirar el rall, jocs tradicionals, xerrades, la projecció d'un documental sobre el cicle de l'arròs o el concert de Pep Gimeno Botifarra que donava el tret de sortida, després de la inauguració de la festa a càrrec de Carme Franch, exregidora de Foment Cultural a l'Ajuntament de Deltebre i presidenta del Parc Natural del Delta de l'Ebre que durant el parlament ha volgut emfatitzar «perquè la nostra essència, com a deltaiques i deltaics, és fer Delta. Tots i totes erem i som sediments emocionals que cohesionem socialment lo delta».